CELEX: C2004/251/45
Language: et
Date: 2004-10-09 00:00:00
Title: Kohtuasi T-284/04: UPS Europe N. V./S.A. ja UPS Deutschland Inc. & co OHG 12. juuli 2004. aasta hagi Euroopa Ühenduste Komisjoni vastu

9.10.2004   
            
            
               ET
            
            
               Euroopa Liidu Teataja
            
            
               C 251/25
            
         UPS Europe N. V./S.A. ja UPS Deutschland Inc. & co OHG 12. juuli 2004. aasta hagi Euroopa Ühenduste Komisjoni vastu
   (Kohtuasi T-284/04)
   (2004/C 251/45)
   Kohtumenetluse keel: inglise
   UPS Europe N. V./S.A. ja UPS Deutschland Inc. & C. OHG, asukoht Brüssel (Belgia), esitasid 12. juulil 2004 Euroopa Ühenduste Esimese Astme Kohtusse hagi Euroopa Ühenduste Komisjoni vastu. Hageja esindajad on T. R. Ottervanger ja A. S. Bijleveld.
   Hageja palub esimese astme kohtul:
   
               —
            
            
               tühistada komisjoni kaudne otsus, millega jäeti rahuldamata hageja 13. aprilli 2004 kordustaotlus juurdepääsuks teatud dokumentidele;
            
         
               —
            
            
               jätta kohtukulud Euroopa Ühenduste Komisjoni kanda.
            
         Õiguslikud alused ja peamised argumendid
   Komisjoni 20. märtsi 2001. aasta otsusega (1) otsustati, et Deutsche Post AG on oma tegevusega postimüügi pakiteenuste osas rikkunud EÜ asutamislepingu artiklit 82. Samuti nõudis komisjon, et Deutsche Post asutaks eraldiseisva tütarettevõtja äripakiteenuste jaoks ning looks läbipaistva ja turupõhise hinnakujunduse Deutsche Post AG ja mainitud tütarettevõtja vahel. Deutsche Post AG pidi nende kohustuste täitmisest komisjoni igal aastal teavitama. Deutsche Post tegi seda oma 22. mai 2003. aasta kirjaga. Samas ärivaldkonnas tegutsevad hagejad taotlesid ja said selle kirja mittekonfidentsiaalse versiooni 22. septembril 2003. Hagejad taotlesid 20. oktoobril 2003 komisjonilt juurdepääsu Deutsche Post AG poolt oma tütarettevõtja suhtes kohaldatavatele keskmistele ettevõttesisestele ülekandhindadele, milline teave oli 22. mai 2003. aasta mittekonfidentsiaalses versioonis muudetud loetamatuks. Samuti taotlesid hagejad juurdepääsu eelmainitud kirja andmetel komisjonile 16. novembril 2001. esitatud aruandele ja kalkulatsioonidele. Taotlus esitati määruse 1049/2001 (2) (EÜT L 145, 31.5.2001. lk 43-48) alusel. Hagejad kordasid taotlust 18. novembril 2003 ja esitasid kordustaotluse 13. aprillil 2004. Komisjon teatas 21. aprilli 2004. aasta kirjas, et on kordustaotluse kätte saanud ja väitis, et konsulteerib Deutsche Post AG'ga taotletavates dokumentides sisalduva ärialaselt tundliku teabe täpse piiritlemise üle. Kuna hagejad edaspidi mingit vastust ei saanud, on nad seisukohal, et komisjon on kaudselt teinud otsuse neile juurdepääsu võimaldamisest keeldumise kohta ja paluvad kohtult selle otsuse tühistamist.
   Oma hagi toetuseks viitavad hagejad määruse nr 1049/2001 rikkumisele, kuna ühtki artiklis 4 mainitud erandit ei saa kohaldada ja seetõttu tuleb vastavalt nõudele juurdepääs võimaldada. Samuti väidavad nad, et komisjon on rikkunud EÜ asutamislepingu artiklist 253 tulenevat kohustust esitada oma otsuse põhjendused. Hagejad kinnitavad, et komisjon on rikkunud määrust nr 1049/2001 ka seetõttu, et ta ei vastanud ettenähtud tähtaja jooksul ega põhjendanud juurdepääsu võimaldamisest keeldumist. Lõpuks väidavad hagejad, et komisjon rikkus oma kodukorda, mida on viimati muudetud komisjoni 5. detsembri 2001. aasta otsusega. (3) Hagejate arvates oleks komisjon pidanud lõpetama läbirääkimised Deutsche Post'iga ja tegema otsuse 15 tööpäeva jooksul.
   
      (1)  Komisjoni 20. märtsi 2001. aasta EÜ asutamislepingu artiklis 82 ettenähtud menetluses tehtud otsus (asi COMP/35.141 – Deutsche Post AG), teatavaks tehtud numbri K(2001) 728 all, EÜT L 125, 5.5.2001, lk 27.
   
      (2)  Euroopa Parlamendi ja nõukogu 30. mai 2001. aasta määrus (EÜ) nr 1049/2001 üldsuse juurdepääsu kohta Euroopa Parlamendi, nõukogu ja komisjoni dokumentidele.
   
      (3)  EÜT L 354, 29.12.2001, lk 94.